Burundis geografi
Store norske leksikon,Geografi,Verdens geografi,Afrika,Burundis geografi
Burundi består for en stor del av fjellområder. Langs vestgrensen går en del av den store østafrikanske forkastningsgropen (Riftdalen), med elven Ruzizi som renner sørover fra Kivusjøen og ut i Tanganyika, ca. 770 meter over havet. Herfra hever landskapet seg bratt opp mot en smal fjellkjede med høyder på omkring 2500 meter. Landets høyeste fjell er Heha, 2670 meter over havet. Øst for kjeden ligger en serie platåer, 1500–2000 meter over havet, som er atskilt fra hverandre av østvendte brattkanter med helning østover mot Tanzania.
Landet danner vannskillet mellom Nilens og Kongos elvesystemer. Klima Klimaet er tropisk, men modereres av høydene. Middeltemperaturen varierer fra ca. 23 °C langs Tanganyikasjøen til 20 °C på platåene og ca. 16 °C på de høyeste fjellskråningene. Årsnedbøren utgjør omkring 1200 millimeter på platåene og over 1400 millimeter øverst i randfjellene. Den avtar gradvis til ca. 750 millimeter ved Tanganyikasjøen. Det er to regntider, den lengste fra februar til mai. Les mer i Store norske leksikon Burundi planteliv i Burundi dyreliv i Burundi Eksterne lenker Burundi på Den meteorologiske verdensorganisasjonen